Virallinen lehti nro C 135 , 14/05/1999 s. 0129



KIRJALLINEN KYSYMYS P-2861/98 esittäjä(t): Daniel Varela Suanzes-Carpegna (PPE) neuvostolle (14. syyskuuta 1998) Aihe: Neuvoston vuoden 2000 jaettua Euroopan kulttuuripääkaupunkihanketta koskevat suunnitelmat EU päätti ensimmäistä kertaa jakaa Euroopan kulttuuripääkaupungin symbolisena vuonna 2000 yhdeksän Euroopan kaupungin kesken (Avignon, Krakova, Reykjavik, Santiago de Compostela, Helsinki, Bologna, Bryssel, Praha), mikä toi tähän Euroopan oloissa ennennäkemättömään kulttuuriyhteistyöhankkeeseen viiden jäsenvaltion sekä neljän unionin ulkopuolisen Euroopan maan kaupunkeja. Yhteinen kulttuurihanke liittää näin yhteen kolme pohjoisen, kolme Keski-Euroopan ja kolme Etelä-Euroopan kaupunkia. On selvää, että näin merkittävä ja kunnianhimoinen hanke tarvitsee erityistukea ja riittävästi rahoitusta onnistuakseen, jolloin yhteinen eurooppalainen kulttuurihanke näkyisi ympäri Eurooppaa ja synnyttäisi tällaisen hankkeen mahdollistamia ja sille välttämättömiä yhteyksiä, sillä yhdeksän erillisen projektin toteuttaminen rinnakkain ilman eurooppalaista kulttuurin yhdyssidettä merkitsisi hankkeen epäonnistumista. Voiko neuvosto tässä tilanteessa ilmoittaa suunnitelmistaan, hankkeistaan, ohjelmistaan ja avustuksista, joilla vuoden 2000 Euroopan kulttuuripääkaupunkihankkeen ansaitsema menestys varmistetaan? Aikooko neuvosto nimittää vastuuhenkilön huolehtimaan eri ohjelmien seurannasta? Voiko neuvosto ilmoittaa kuinka paljon tälle tärkeälle hankkeelle on myönnetty talousarvion määrärahoja yhteensä ja eriteltynä, niin että hankkeesta vastaavat voisivat suunnitella toimintaansa? Vastaus (16. marraskuuta 1998) Eurooppalaista kulttuurikaupunkia koskevat järjestelyt perustuvat (kunnes Euroopan parlamentti ja neuvosto hyväksyvät vuotta 2002 ja sen jälkeistä aikaa koskevan komission ehdotuksen päätökseksi), 13. kesäkuuta 1985 neuvostossa kokoontuneiden kulttuuriasioista vastaavien ministerien päätöslauselmalla(1) vahvistettuun hallitustenväliseen sopimukseen. Kyseiseen päätöslauselmaan on sittemmin tehty muutoksia edelleen hallitustenvälisissä puitteissa 18. toukokuuta 1990(2), 18. toukokuuta 1992(3) ja 12. marraskuuta 1992(4) tehdyissä päätelmissä. Vuoden 2000 kulttuurikaupunkien valinta on siten hallitustenvälinen päätös, jonka ovat tehneet neuvostossa kokoontuneet kulttuuriasioista vastaavat ministerit. Neuvosto ei ole sen takia voinut tehdä aloitetta kolmen arvoisan parlamentin jäsenen esittämän kysymyksen osalta. Nimettyjen kaupunkien välillä on kuitenkin aloitettu laaja yhteistyö. Arvoisan parlamentin jäsenen huomiota kiinnitetään siihen, että kulttuurin tukiohjelmien puitteissa Euroopan kulttuurikaupungit ovat saaneet tähän mennessä rajoitettua tukea (kokemus on osoittanut, että yhteisön tuki kattaa yhden prosentin aiheutuneista kuluista). Kyseisten ohjelmien voimassaolo päättyy vuoden 1999 lopussa. Komissio antoi 26. toukokuuta 1998 ehdotuksen Euroopan parlamentin ja neuvoston päätökseksi Euroopan yhteisön ensimmäiseksi kulttuurin edistämistä koskevasta puiteohjelmasta (2000-2004); komissio ehdottaa siinä 2,5 miljoonan ecun määrää Euroopan kulttuuripääkaupunki -toimintaan. Neuvoston yksiköt tarkastelevat parhaillaan Kulttuuri 2000 -ohjelmaa. (1) EYVL C 153, 22.6.1985. (2) EYVL C 162, 3.7.1990. (3) EYVL C 151, 16.6.1992. (4) EYVL C 336, 19.12.1992.